Ποινή τριών ετών φυλάκισης και πρόστιμο 3 εκατομμυρίων γιουάν (430.000 δολαρίων) επεβλήθη σήμερα στον He Jiankui, ο οποίος τροποποίησε τα γονίδια δύο διδύμων κοριτσιών. Δύο ακόμα επιστήμονες που συμμετείχαν στην έρευνα τιμωρήθηκαν με μικρότερες ποινές και πρόστιμα.

Σύμφωνα με το κρατικό πρακτορείο ειδήσεων της Κίνας Xinhua, δικαστήριο της πόλης Shenzhen καταδίκασε και τους τρεις γιατί ασκούσαν το επάγγελμα της ιατρικής χωρίς άδεια, υπερέβησαν το ηθικό όριο για την τροποποίηση εμβρύων, παραβίασαν σκόπιμα τον εθνικό κανονισμό για την επιστημονική έρευνα, στόχευαν στο κέρδος και δεν είχαν τα απαραίτητα προσόντα.



Παράλληλα, η ετυμηγορία επιβεβαίωσε τις πληροφορίες και για τρίτο μωρό, καθώς αναφέρει πως οι ερευνητές είχαν εμπλακεί στις γεννήσεις τριών γονιδιακά τροποποιημένων εμβρύων, ενώ οι πληροφορίες πέρυσι έκαναν λόγο για πειράματα σε επτά έμβρυα.

Ο επικεφαλής ερευνητής συγκλόνισε την επιστημονική κοινότητα τον Νοέμβριο του 2018, όταν ανακοίνωσε σε συνέδριο ότι άλλαξε τα έμβρυα των δίδυμων που είχαν γεννηθεί τον ίδιο μήνα. Το γεγονός είχε πυροδοτήσει τη δημόσια συζήτηση περί ηθικής για τη γενετική τροποποίηση γονιδίων και πολλοί επιστήμονες είχαν καταδικάσει το έργο του He Jiankui ως ιατρικά ανήθικο και περιττό.

Ο ίδιος είχε αναφέρει πως χρησιμοποίησε τη μέθοδο CRISPR, που είχε δοκιμαστεί σε ενήλικες για τη θεραπεία ασθενειών, προκειμένου να «απενεργοποιήσει» ένα γονίδιο που επιτρέπει στον ιό του AIDS να αναπτυχθεί με το επιχείρημα ότι έδωσε τη δυνατότητα στους οργανισμούς των κοριτσιών να αντισταθούν σε πιθανή μελλοντική μόλυνση.

Μιλώντας στο Associated Press το 2018 ο He Jiankui ισχυρίστηκε ότι αισθάνθηκε μια ισχυρή ευθύνη να δώσει το παράδειγμα, παρά το γεγονός ότι η Κίνα όπως και οι περισσότερες χώρες έχουν απαγορεύσει την επίμαχη πρακτική για ηθικούς λόγους.

Πάντως, δεν είναι σαφές ότι το πείραμα πέτυχε. Άλλωστε έρευνα που δημοσιεύτηκε νωρίτερα αυτό το μήνα από το MIT Technology Review έδειξε ότι μπορεί να μην κατάφερε να αναπαράγει το γονίδιο για να επιφέρει ανοσοποίηση από τον HIV.

«Τον προειδοποίησα ότι τα πράγματα θα μπορούσαν να τελειώσουν με αυτόν τον τρόπο, αλλά ήταν πολύ αργά» δήλωσε ο καθηγητής William Hurlbut από το Πανεπιστήμιο του Στάνφορντ. «Θλιβερή ιστορία, όλοι βγήκαν χαμένοι από αυτή, αλλά το μόνο κέρδος είναι ότι ο κόσμος ξυπνάει αναφορικά με τη σοβαρότητα των προχωρημένων γενετικών τεχνολογιών» σημείωσε.

Η ετυμηγορία αναφέρει ότι συνεργάστηκε με τον Zhang Renli και τον Qin Jinzhou. Ο πρώτος καταδικάστηκε σε δύο χρόνια φυλάκισης και πρόστιμο 1 εκατομμύριο γιουάν, ενώ ο δεύτερος σε ποινή φυλάκισης 18 μηνών, αλλά με διετή αναστολή και πρόστιμο 500.000 γιουάν.

Με πληροφορίες από The Guardian και Associated Press